Mening: Verstand is boere se belangrikste wapen | Landbou
Mening: Verstand is boere se belangrikste wapen
Carl von Maltitz
Hoe lyk die gemiddelde plaasaanval? Deur die afgelope dekade se aanvalle in een distrik naby Lesotho te bestudeer, kom daar in verskeie gevalle 'n patroon na vore. Die boer, voorman of gesinslid kom laatmiddag by die huis aan en word om 'n draai of in die motorhuis ingewag deur drie tot vyf aanvallers, waarvan een of moontlik twee handwapens het, en op 'n afstand van 2-4 m toeslaan.
Polisiestatistieke oor dekades se aanvalle in Amerika toon dat 90% binne 7 m plaasvind, en 75% dáárvan is binne 3 m. Indien 'n mens menslike vermoëns en die mense se natuur in ag neem, is dit waarskynlik dat hierdie statistieke universeel toegepas kan word.
Eerstens moet jy besef dat jy in so 'n situasie reaktief optree. Jy reageer op die aksie van 'n ander persoon. Jy is dus nie in beheer van die situasie nie. Jy begin met 'n agterstand, aangesien die aanvaller reeds sy besluit geneem het met betrekking tot sy optrede, en jy nog deur die siklus moet gaan van waarneming, besluitneming en dan optrede.